पाएं अपने शहर की ताज़ा ख़बरें और फ्री ई-पेपरडाउनलोड करें
नई दिल्ली. राजधानी में गर्मी बढऩे के साथ-साथ बिजली और पानी का संकट भी बढ़ गया है। दक्षिणी दिल्ली के कुछ इलाकों को छोड़कर बाकी इलाकों को प्रतिदिन सात-आठ घंटे बिजली मिल रही है। बिजली गुल होने का असर पानी पर भी पड़ा है। वितरण कंपनियां जरूरत के मुताबिक बिजली सप्लाई करने में नाकाम दिख रही हैं।
पूर्वी दिल्ली के शास्त्री पार्क, सीलमपुर, पांडव नगर और दिलशाद गार्डन जैसे इलाकों में पांच से छह घंटे बिजली गुल हो रही है। जल बोर्ड के नल से गंदे पानी की सप्लाई हो रही है। लोग इसेे पीने को मजबूर हैंं जिससे वह पेट संबंधित गंभीर बीमारियों का शिकार हो रहे हैं। कुछ इलाकों में लोग पीने के लिए पानी भरने के लिए रात भर जागकर नल को बार-बार खोलकर देख रहे हैं कि शायद कभी साफ पानी आ जाए। उधर, उमस के कारण लोग परेशान हैं।
मौसम विभाग ने सोमवार को दिल्ली में हल्की बूंदाबांदी की संभावना जताई थी। बारिश तो नहीं आई लेकिन नमी काफी बढ़ गई। इससे लोग घर से लेकर दफ्तर तक पूरे दिन पसीने से तरबतर होते रहे। राजधानी में सोमवार को अधिकतम तापमान 41.6 जबकि न्यूनतम तापमान 29.6 डिग्री सेल्सियस रिकॉर्ड हुआ। चौबीस घंटों में अधिकतम नमी 73 प्रतिशत जबकि न्यूनतम नमी 37 प्रतिशत रिकॉर्ड की गई। मौसम विभाग के मंगलवार की सुबह हल्के बादल छाए रहने और बूंदाबांदी होने की संभावना व्यक्त की है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva zho_Hant eng_Latn